b'\n_START_ARTICLE_\nLietuvos Taryb\xc5\xb3 Socialistin\xc4\x97s Respublikos darbo \xc4\xafstatym\xc5\xb3 kodeksas\n_START_SECTION_\nU\xc5\xbedaviniai\n_START_PARAGRAPH_\nTarybiniais darbo \xc4\xafstatymais siekta reguliuoti \xe2\x80\x9evis\xc5\xb3 darbinink\xc5\xb3 ir tarnautoj\xc5\xb3\xe2\x80\x9c darbo santykius, pad\xc4\x97ti didinti darbo na\xc5\xa1um\xc4\x85 bei visuomenin\xc4\x97s gamybos efektyvum\xc4\x85 ir tuo pagrindu kelti materialin\xc4\xaf ir kult\xc5\xabrin\xc4\xaf darbo \xc5\xbemoni\xc5\xb3 gyvenimo lyg\xc4\xaf, stiprinti darbo drausm\xc4\x99, ir palaipsniui paversti darb\xc4\x85 visuomen\xc4\x97s labui pirmutiniu gyvybiniu kiekvieno darbingo \xc5\xbemogaus poreikiu. Darbo \xc4\xafstatymai nustat\xc4\x97 \xe2\x80\x9eauk\xc5\xa1t\xc4\x85 darbinink\xc5\xb3 ir tarnautoj\xc5\xb3 darbo s\xc4\x85lyg\xc5\xb3 lyg\xc4\xaf, visokeriop\xc4\x85 j\xc5\xb3 darbini\xc5\xb3 teisi\xc5\xb3 apsaug\xc4\x85\xe2\x80\x9c (LTSR D\xc4\xaeK 1 str.).\n_START_SECTION_\nStrukt\xc5\xabra\n_START_PARAGRAPH_\nKodeksas prasid\xc4\x97jo preambule, gausia politin\xc4\x97s propagangos, lozungini\xc5\xb3 formuluo\xc4\x8di\xc5\xb3 (\xe2\x80\x9eDid\xc5\xbeioji Spalio socialistin\xc4\x97 revoliucija panaikino i\xc5\xa1naudojimo ir engimo santvark\xc4\x85. Darbo \xc5\xbemon\xc4\x97s, \xc5\xa1imtme\xc4\x8dius dirb\xc4\x99 i\xc5\xa1naudotojams priverstin\xc4\xaf darb\xc4\x85, pirm\xc4\x85 kart\xc4\x85 gavo galimyb\xc4\x99 dirbti sau, savo visuomenei\xe2\x80\x9c /\xe2\x80\xa6/ \xe2\x80\x9eI\xc5\xa1 kiekvieno pagal jo sugeb\xc4\x97jim\xc4\x85, kiekvienam \xe2\x80\x93 pagal jo darb\xc4\x85\xe2\x80\x9c; darbas yra kiekvieno darbingo pilie\xc4\x8dio pareiga ir moralin\xc4\x97 priederm\xc4\x97 pagal princip\xc4\x85: \xe2\x80\x9eKas nedirba, tas nevalgo\xe2\x80\x9c etc.)._NEWLINE_Kodeksas buvo sudarytas i\xc5\xa1 290 straipsni\xc5\xb3, 19 skyri\xc5\xb3. I skirsnis - Bendrosios nuostatos, II - Kolektyvin\xc4\x97 sutartis, III - Darbo sutartis, IV - Darbo laikas, V - Poilsio laikas, VI - Darbo u\xc5\xbemokestis, VII - Darbo normavimas, VIII - Garantijos ir kompensacijos, IX - Materialin\xc4\x97 darbinink\xc5\xb3 ir tarnautoj\xc5\xb3 atsakomyb\xc4\x97, X - Darbo drausm\xc4\x97, XI - Darbo apsauga, XII - Moter\xc5\xb3 darbas, XIII - Jaunimo darbas, XIV - Lengvatos darbininkams ir tarnautojams, kurie dirba ir kartu mokosi, XV - Darbo gin\xc4\x8dai, XVI - Profesin\xc4\x97s s\xc4\x85jungos. Darbinink\xc5\xb3 ir tarnautoj\xc5\xb3 dalyvavimas \xc4\xafmoni\xc5\xb3, \xc4\xafstaig\xc5\xb3, organizacij\xc5\xb3 valdyme, XVII - Valstybinis socialinis draudimas, XVIII - Darbo \xc4\xafstatym\xc5\xb3 laikymosi prie\xc5\xbei\xc5\xabra bei kontrol\xc4\x97 ir atsakomyb\xc4\x97 u\xc5\xbe j\xc5\xb3 pa\xc5\xbeeidim\xc4\x85, XIX - Baigiamieji nuostatai.\n_START_SECTION_\nGaliojimas\n_START_PARAGRAPH_\nIki Lietuvos TSR \xc4\xafstatymai buvo suderinti su Lietuvos TSR darbo \xc4\xafstatym\xc5\xb3 kodeksu, galiojantys Lietuvos TSR darbo \xc4\xafstatym\xc5\xb3 aktai buvo taikomi, kiek jie neprie\xc5\xa1tarauja Lietuvos TSR darbo \xc4\xafstatym\xc5\xb3 kodeksui. Lietuvos TSR darbo \xc4\xafstatym\xc5\xb3 kodeksas taikomas teisiniams darbo santykiams, atsiradusiems po jo \xc4\xafsigaliojimo (t. y. nuo 1973 m. sausio 1 d.). Darbo teisiniuose santykiuose, atsiradusiems iki \xc4\xafsigaliojant LTSR D\xc4\xaeK, \xc5\xa1ali\xc5\xb3 teisi\xc5\xb3 ir pareig\xc5\xb3 vykdymas nuo 1973 met\xc5\xb3 sausio 1 d. buvo reguliuojamas sutinkamai su Kodeksu._NEWLINE_Kodekse esan\xc4\x8dios taisykl\xc4\x97s, kurias nustat\xc4\x97 TSR S\xc4\x85jungos ir s\xc4\x85jungini\xc5\xb3 respublik\xc5\xb3 darbo \xc4\xafstatym\xc5\xb3 pagrindai, taikomos nuo atitinkam\xc5\xb3 Pagrind\xc5\xb3 taisykli\xc5\xb3 \xc4\xafsigaliojimo dienos, tai yra nuo 1971 met\xc5\xb3 sausio 1 d., TSRS Auk\xc5\xa1\xc4\x8diausiosios Tarybos Prezidiumo 1970 met\xc5\xb3 lapkri\xc4\x8dio 30 d. \xc4\xafsako \xe2\x80\x9eD\xc4\x97l TSR S\xc4\x85jungos ir s\xc4\x85jungini\xc5\xb3 respublik\xc5\xb3 darbo \xc4\xafstatym\xc5\xb3 pagrind\xc5\xb3 \xc4\xafsigaliojimo tvarkos\xe2\x80\x9c numatyta tvarka.\n_START_SECTION_\nRecepcija Lietuvos Respublikoje\n_START_PARAGRAPH_\nLietuvoje po Nepriklausomyb\xc4\x97s atk\xc5\xabrimo LTSR darbo \xc4\xafstatym\xc5\xb3 kodeksas buvo recepuotas. Greta LR D\xc4\xaeK galiojo taip pat naujai priimti atskiri LR darbo \xc4\xafstatymai. Naujai susiklos\xc4\x8diusius rinkos ekonomikos santykius darbo srityje reik\xc4\x97jo teisi\xc5\xa1kai sureguliuoti liberaliau, lanks\xc4\x8diau, ai\xc5\xa1kiau ir i\xc5\xa1samiau. Lietuvai siekiant naryst\xc4\x97s Europos S\xc4\x85jungoje, buvo b\xc5\xabtina reformuoti darbo santyki\xc5\xb3 srit\xc4\xaf pagal prisiimtus \xc4\xafsipareigojimus. Darbo \xc4\xafstatym\xc5\xb3 kodeksas neteko galios tik 2003 m. sausio 1 d., kai \xc4\xafsigaliojo Lietuvos Respublikos darbo kodeksas, priimtas 2002 m. bir\xc5\xbeelio 4 d. Pa\xc5\xbeym\xc4\x97tina, kad iki naujojo LR DK pri\xc4\x97mimo daugelis Ryt\xc5\xb3 bei Vidurio Europos valstybi\xc5\xb3 kaip Vengrija, Lenkija ir kitos savo darbo teis\xc4\x99 buvo jau reformavusios.'